בפניי בקשה שהוגשה בדרך של המרצת פתיחה, בה מתבקש בית המשפט ליתן סעד הצהרתי שלפיו המבקשת הינה הבעלים של המיטלטלין, נשוא התובענה, אשר מצויים בעסק שמנהלת המבקשת ברחוב מזא"ה 5 בתל-אביב.
המיטלטלין הוצאו מעסקה של המבקשת לאחר שהמשיבה 1 נקטה בהליכי הוצאה לפועל בגין חוב של המשיבים 2 ו- 3 והם מצויים כעת במחסני ההוצאה לפועל.
המשיבים 2 ו- 3 לא התייצבו לדיון ולא הביעו עמדתם בכתב.
ב"כ המבקשת וב"כ המשיבה 1 הגיעו להסכם ביניהם כמפורט בפרוטוקול הדיון והסמיכוני לפסוק בתובענה, ללא הנמקה, בהתאם לסמכות הנתונה לבית המשפט על פי סעיף 79א לחוק בתי המשפט. בהתאם להסכמת הצדדים, אני קובע כי בכפוף לתשלום של 20,100 ₪, יינתן למבקשת הסעד ההצהרתי המבוקש. סכום זה ישולם על-ידי המבקשת למשיבה 1, באמצעות עו"ד בן-אברהם, ב- 6 תשלומים חודשיים ושווים של 3350 ₪ לחודש, החל מיום 10.11.11 ובהמשך בכל 1 לחודש שלאחריו. אי עמידה באחד התשלומים במועדו וכסדרו יעמיד את מלוא הסכום (20,100 ₪) לפירעון מיידי בניכוי הסכומים ששולמו עד לאותו מועד. איחור של עד 7 ימים לא ייחשב הפרה לעניין זה.
בהתאם להסכמת ב"כ הצדדים, תודיע המבקשת עד ליום 11.10.11 אם בכוונתה לשלם למשיבה 1 הסכום שקבעתי, שאם לא כן תידחה הבקשה למתן הסעד ההצהרתי בנוגע למיטלטלין המוזכרים בסעיף 1 לפסק הדין והמשיבה 1 תהא רשאית להמשיך בהליכי ההוצאה לפועל.
בהסכמת ב"כ הצדדים וללא קשר לאמור לעיל, ניתן בזאת סעד הצהרתי שלפיו המבקשת הינה הבעלים של המיטלטלין המפורטים בסעיף 7 להמרצת הפתיחה, המצויים בעסקה ברחוב מאז"ה 5 בתל-אביב.